Uhrille tultiin tarjoamaan rannerengasta, mutta samalla hänet kaadettiin maahan ja hänen ranteestaan varastettiin kultakello.

Rauman poliisi kaipaa havaintoja vanhuksen ryöstäneestä naiskaksikosta.

Ryöstö sattui lauantaina noin klo 13.10 Raumalla kanaalin kupeessa, Kuninkaankadun, Pohjankadun ja Kaunisjärvenkadun risteyksessä. Poliisin mukaan kaksi ulkomaalaistaustaiselta vaikuttanutta naista olivat tulleet puistoalueen kohdalla ojentamaan uhrille kukkaa ja kiinnittämään tämän käteen rannerengasta.

Samalla 86-vuotias rollattorin avulla liikkuva uhri kaadettiin maahan ja hänen ranteestaan varastettiin kultakello. Uhrille tuli kohtelusta naarmuja, mustelmia ja hän löi päänsä kaatuessaan.

Tekijät poistuivat paikalta ja nousivat Pohjankadulla tummaan henkilöautoon.

Uhri on kertonut tekijöiden olleen n. 50-60 vuotiaita, ruumiinrakenteeltaan pyöreähköjä ja melko lyhyitä. Toisella naisella oli tummanharmaat hiukset, vanhemmalla naisella puolestaan pidemmät mustat hiukset sekä erityispiirteenä nenänpäässä oleva kookas arpi taikka rupi. Vaatetuksena naisilla oli tummat housut sekä ohut leninki.

Uhrin mukaan tapahtumaa todisti myös silminnäkijä, joka kuitenkin poistui pian paikalta. Poliisi kaipaa myös hänen havaintojaan.

Tietoja pyydetään arkisin Rauman poliisin päivystysnumeroon 0295 417 780 tai sähköpostitse osoitteeseen tutkinta.rauma@poliisi.fi (siirryt toiseen palveluun).